Wanjuba ne Wambuyaga lumu baalina empaka nga buli omu agamba nti ye asinga amaanyi. Wambuyaga yagamba munne nti ye wamaanyi nnyo kuba asobola okusuula emiti n’okubambula ebizimbe. Ko Wanjuba nti; “Nedda, nze nsinga amaanyi kuba nsobola okwaka mu ddungu ne lyokya nnyo ne lifumba eggi ne liggya ku ttaka awo.” Oluvannyuma lw’ebbanga nga teri amatiza munne, baalaba omuyise eyali atambula agage. Wambuyaga kye yava amugamba nti, “Omuyise oyo nsobola okumufuuwa ne mmuggisaako ekkooti ye.” Olwaggya ebigambo mu kamwa, Wambuyaga yakunta nnyo naye ng’omuyise ayongera kunyweza kkooti ye. Gye yakoma okukunta, n’omuyise gye yakoma okunyweza ekkooti. Ekyavaamu Wambuyaga n’abivaako. Wanjuba, nga yenna amwenya yagamba nti; “Nze ka ngezeeko.” Wanjuba yatandiikiriza mpola mpola okwaka ku muyise era mu kusooka omuyise teyakimanya. Wabula, oluvannyuma yatandika okuwulira akabugumu. Yasumulula ekkooti ye nga bw’assa ekikkowe ky’empewo ennungi. Wanjuba bwe yayongeramu okwaka, omuyise kwe kutandika okutuuyana era ekyavaamu kuggyamu kkooti ye n’agissa wansi. Bombiriri bano kye baava batunuuliganako. Wambuyaga yali akyawejjawejja n’okussiza okumukumu naye nga Wanjuba amwenya bumwenya. Wanjuba kwe kugamba munne nti; “Kale olabye, ekisa bwe kiwangula okusinga obukambwe!” Olugero luno lutuyigiriza nti ekisa kirina amaanyi okusinga ekifuba oba empaka.